Da savjetovanja nisu zaključena dogovorom i da nisu postignuti kompromisi koji su bili potrebni u nekim posebnim slučajevima, ne bi bilo dogovorenih TAC-ova. Jednostrano utvrđivanje TAC-ova od strane Unije i Ujedinjene Kraljevine ugrozilo bi i održivo upravljanje dijeljenim stokovima i ravnopravne uvjete za subjekte iz Unije kako je navedeno u Sporazumu o trgovini i suradnji i u članku 33. ZRP-a.

Stoga je privremene TAC-ove utvrđene u Uredbi (EU) 2021/91 i Uredbi (EU) 2021/92 potrebno zamijeniti konačnim ribolovnim mogućnostima u skladu s pisanim zapisom dogovorenim s Ujedinjenom Kraljevinom. Takvim ribolovnim mogućnostima za 2021. (a za određene dubokomorske stokove i za 2022.) omogućit će se da ribolovne aktivnosti dugoročno budu okolišno održive, da se njima upravlja na način koji je u skladu s ciljevima postizanja gospodarskih i društvenih koristi te koristi za zapošljavanje i da se njima doprinosi dostupnosti opskrbe hranom, uključujući promicanje ravnopravnih uvjeta za subjekte Unije ako se stokovi dijele s trećim zemljama u vodama Unije i drugim vodama (uključujući vode trećih zemalja).

TAC-ovi za stokove navedene u Prilogu 35. Sporazumu o trgovini i suradnji primjenjuju se na 2021., dok TAC-ovi za određene dubokomorske stokove obuhvaćaju 2021. i 2022.

Prijedlog Komisije za provedbu pisanog zapisa dogovorenog na temelju članka 498. Sporazuma o trgovini i suradnji te izmjenu Uredbe Vijeća (EU) br. 2021/91 i Uredbe Vijeća (EU) br. 2021/92

Pri donošenju prijedloga za provedbu dogovorenog pisanog zapisa za razine određenih TAC-ova Komisija je razmotrila različite parametre, uključujući: i. fleksibilnosti predviđene Uredbom o ZRP-u zbog provedbe obveze iskrcavanja; ii. potrebu da se uzmu u obzir posebnosti mješovitog ribolova i situacije s takozvanim „vrstama koje ograničavaju ribolov”; iii. mogućnosti prijenosa kvota unutar Unije te između Unije i Ujedinjene Kraljevine; iv. smanjenja TAC-ova koja proizlaze iz izuzeća od obveze iskrcavanja; v. razinu udjela Unije u stoku na određenom geografskom području; vi. izlovljenost stoka u 2020.; vii. potrebu da se osigura znatan rast biomase stokova koji su ispod vrijednosti Blim; i viii. načelo predostrožnosti iz članka 4. stavka 8. ZRP-a.

U člancima od 15. do 17. Uredbe Vijeća (EU) br. 2021/92 utvrđene su tehničke mjere, uključujući korektivne mjere u smislu višegodišnjeg plana za zapadne vode, kojima je cilj smanjenje usputnih ulova bakalara i pišmolja u Keltskome moru i susjednim područjima te riba iz reda bakalarki (Gadiformes) u Irskome moru i zapadno od Škotske. Te su mjere funkcionalno povezane s razinama TAC-ova za ciljane vrste ulovljene u mješovitom ribolovu jer bi se bez tih mjera takve razine TAC-ova morale smanjiti kako bi se omogućio oporavak stokova usputnog ulova. Iako s Ujedinjenom Kraljevinom nisu dogovorene dodatne tehničke mjere, posebno za riblje stokove ulovljene u mješovitom ribolovu, takve tehničke mjere i dalje su potrebne kako bi se omogućilo utvrđivanje TAC-ova za ciljane vrste na razinama predloženima u ovoj Uredbi. Komisija stoga predlaže da se zadrže tehničke mjere koje su funkcionalno povezane s ribolovnim mogućnostima, kako su utvrđene u člancima od 15. do 17. Uredbe Vijeća (EU) br. 2021/92, a koje dovode do veće selektivnosti u ribolovu zdravih ciljanih stokova bez ugrožavanja stanja stokova neizbježnog usputnog ulova u vodama Unije. Te se mjere primjenjuju do datuma početka primjene delegiranog akta donesenog u skladu s člankom 15. stavkom 2. Uredbe (EU) 2019/1241 kojim se mijenja Prilog VI. toj uredbi uvođenjem odgovarajućih tehničkih mjera za sjeverozapadne vode. Znanstveni, tehnički i gospodarski odbor za ribarstvo (STECF) pozitivno je ocijenio zajedničku preporuku koju su dostavile države članice i kojom se predlaže donošenje odgovarajućih tehničkih mjera delegiranim aktom. Budući da s Ujedinjenom Kraljevinom nisu dogovorene tehničke mjere, pisani zapis ne utječe na mjere predložene u toj zajedničkoj preporuci te se one mogu uključiti u delegirani akt koji se trenutačno priprema.

Ostale odredbe povezane s ribolovnim mogućnostima za 2021.

Prijedlog obuhvaća i ishod godišnjih savjetovanja Unije i Farskih Otoka o razmjenama za određene TAC-ove i o pristupu vodama druge stranke.

Osim toga, u prijedlogu se utvrđuju konačne ribolovne mogućnosti za inćuna na područjima ICES-a 9 i 10 jer je objavljen znanstveni savjet.

•Dosljednost s postojećim odredbama politike u tom području

Predložene mjere u skladu su s ciljevima i pravilima zajedničke ribarstvene politike i Unijine politike održivog razvoja.

•Dosljednost u odnosu na druge politike Unije

Predložene mjere dosljedne su u odnosu na druge politike Unije, u prvom redu politike u području zaštite okoliša.

2.PRAVNA OSNOVA, SUPSIDIJARNOST I PROPORCIONALNOST

•Pravna osnova

Pravna je osnova ovog prijedloga članak 43. stavak 3. Ugovora o funkcioniranju Europske unije.

Obveze Unije povezane s održivim iskorištavanjem živih vodenih resursa proizlaze iz obveza utvrđenih u članku 2. Uredbe o ZRP-u.

•Supsidijarnost (za neisključivu nadležnost)

Prijedlog je u isključivoj nadležnosti Unije kako je navedeno u članku 3. stavku 1. točki (d) Ugovora o funkcioniranju Europske unije. Načelo supsidijarnosti stoga se ne primjenjuje.

•Proporcionalnost